DECRETO 125/2005, do 6 de maio, polo que se aproba o cambio de titularidade de treitos sobrantes das estradas PO-404 A Ponte Nova-Guillarei e PO-413 Guillarei-Guillarei a prol do Concello de Tui.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 23/05/2005

O 26 de febreiro de 2004 o Concello de Tui aprobou a solicitude de cambio de titularidade de dous treitos da antiga estrada PO-404. O obxectivo do concello é convertelos en vías urbanas.
En novembro de 2004 a Consellería de Política Territorial, Obras Públicas e Vivenda informou positivamente considerando adecuado o cambio de titularidade do treito da PO-404 A Ponte Nova-Guillarei, ampliando a proposta á PO-413 Guillarei-Guillarei, susceptible de cesión ao concello por estar incluída no anexo II do Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, facendo referencia a aquelas susceptibles de ser transferidas por non dar continuidade a itinerarios ou ser treitos antigos de estradas en que se fixeron variantes de trazado. Finalmente a proposta foi aceptada polo concello.
O artigo 54 da Lei 4/1997, do 14 de setembro, de estradas de Galicia, establece que as estradas autonómicas ou provinciais ou os treitos determinados delas en que a circulación adquira características urbanas se entregarán aos concellos respectivos.
Nos treitos antigos da PO-404 na Ponte Nova-Guillarei e a PO-413 Guillarei-Guillarei, previsto transferir, concorren as seguintes características: son treitos dunha estrada da cal se construíu unha variante de trazado. Neles concorren elementos que denotan o
seu carácter urbano no tocante ao tráfico que discorre pola zona, así como a súa clasificación como solo urbano ou asimilado (solo de núcleo rural) e a existencia dunha alternativa viaria clara: a autovía O Porriño-fronteira portuguesa e a estrada PO-404.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Política Territorial, Obras Públicas e Vivenda e logo de deliberación da Xunta de Galicia na reunión do día seis de maio de dous mil cinco,
DISPÓN:
Artigo 1º
Apróbase o cambio de titularidade a favor do Concello de Tui dos treitos sobrantes das estradas PO-404 A Ponte Nova-Guillarei (p.k. 0+050 a 0+330) e PO-413 Guillarei-Guillarei, sita no termo municipal de Tui.
Artigo 2º
As estradas incorporaranse á relación de estradas de titularidade do Concello de Tui como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Correspóndenlle ao Concello de Tui, a partir da formalización da entrega, todas as actividades de xestión, mantemento, conservación e explotación das vías; así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Artigo 4º
A entrega das vías formalizarase, durante os dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Disposición derradeira
Este decreto surtirá efectos desde o día seguinte ao da súa publicación no Diario Oficial de Galicia.
Santiago de Compostela, seis de maio de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda